**Tο ΜέΡΑ25 για τα νέα περιοριστικά μέτρα της κυβέρνησης:**

**·      *Ναι στην προστασία της υγείας των πολιτών***

**·      *Όχι στην εκμετάλλευση της πανδημίας για να ολοκληρώσουν την άλωση των περιουσιών και των δικαιωμάτων των μη προνομιούχων***

Όταν η υγεία των πολιτών κινδυνεύει δεν επιτρέπεται σε κανέναν να εκμεταλλεύεται την αγωνία τους για ιδιοτελείς σκοπούς – είτε αυτοί είναι οικονομικοί είτε πολιτικοί.

Στην Ευρώπη όλη έχουμε, πράγματι, σχεδόν ολική επιστροφή της καραντίνας. Όμως, στην Ελλάδα έχουμε και κάτι άλλο, πολύ χειρότερο: Τα νέα περιοριστικά μέτρα όχι μόνο δεν συνοδεύονται από ουσιαστική ενίσχυση των αδύναμων αλλά αποκρύπτουν πολλές ύπουλες κινήσεις που στόχο έχουν την στυγνή εκμετάλλευση της πανδημίας υπέρ της παρασιτικής ολιγαρχίας.

Πέραν της ανεπάρκειας της κυβέρνησης στην αντιμετώπιση της υγειονομικής πανδημίας (π.χ. η γελοία τριήμερη αναβολή των περιορισμών, η πλήρης αποτυχία να δημιουργήσουν ένα δημόσιο σύστημα μαζικών τεστ), *πίσω από τα νέα περιοριστικά μέτρα κρύβεται****η με σύστημα σχεδιασμένη καταστροφή και άμεση «εκκαθάριση»****εκείνων που οι κερδοσκόποι και η αρπακτική ολιγαρχία θεωρούν «βαρίδια» - δηλαδή, τους μικρομεσαίους και τους εργαζόμενους.*

**Ανύπαρκτη ουσιαστική οικονομική στήριξη των αδύναμων:** Άλλη μια φορά η κυβέρνηση επιλέγει να μην κουρέψει τις οφειλές σε εφορία, ασφαλιστικά ταμεία και τράπεζες των μικρομεσαίων και των εργαζόμενων. Αντί για αυτά τα «κουρέματα», που θα ήταν πραγματική βοήθεια, προσφέρουν αναστολές και δανεισμό με τοκογλυφικά για την εποχή επιτόκια (π.χ. 2,5% επιτόκιο για τις δόσεις του ΦΠΑ των επιχειρήσεων που κλείνουν με κρατική εντολή!).

**Εντατικοποίηση της λεηλασίας περιουσιών**: Την ίδια στιγμή, ιδίως μετά την ψήφιση του Πτωχευτικού Νόμου, η κυβέρνηση Μητσοτάκη εντείνει τις προετοιμασίες των ηλεκτρονικών πλειστηριασμών έως και του 80% των μικρομεσαίων επιχειρήσεων καθώς και εκατοντάδων χιλιάδων κατοικιών – των οποίων το μαζικό ξεπούλημα προγραμματίζουν μόλις υπάρξει ύφεση της πανδημίας.

**«Σοσιαλισμός» για την Τράπεζα Πειραιώς με σκανδαλώδη ζημιά του Δημοσίου**: Η Τράπεζα Πειραιώς μόλις ξανα-πτώχευσε, με τη βούλα της ΕΕ. Χτες ο Πρωθυπουργός έδωσε το πράσινο φως για την αγορά από το κράτος μετοχών της Πειραιώς προς €6 την μία την ώρα που η τιμή τους στο Χρηματιστήριο δεν ξεπερνά το €1! Κι αυτό χωρίς να αποδίδεται στο Δημόσιο, στον ελληνικό λαό που πληρώνει, δικαίωμα ψήφου στην Γενική Συνέλευση της τράπεζας!

**Κατάργηση Οκτάωρου:** Πιστοί στο δόγμα «Ποτέ μην αφήσεις μια βαθιά κρίση ανεκμετάλλευτη!», η κυβέρνηση εκμεταλλεύεται την πανδημία για να καταργήσει και τύποις το δικαίωμα στο οκτάωρο που ο κόσμος της εργασίας πάλεψε αιώνες να κατακτήσει.

**Αφανισμός του Πολιτισμού:**Με την φράση του πως η κυβέρνηση «όπως τον Απρίλιο δε θα αφήσει τους ανθρώπους του Πολιτισμού απροστάτευτους» ο κ. Μητσοτάκης κέρδισε το Α’ Βραβείο Θράσους, καθώς η μεγάλη πλειοψηφία των παραγωγών πολιτιστικών αγαθών, όπως τον Απρίλιο, δεν θα λάβουν την παραμικρή βοήθεια.

Η υγεία των πολιτών προέχει εν καιρώ πανδημίας. Όπως και τον Μάρτιο, το ΜέΡΑ25 στηρίζει περιοριστικά μέτρα που προστατεύουν τους πολίτες και το Εθνικό Σύστημα Υγείας. Παράλληλα, το ΜέΡΑ25 υψώνει τείχος προστασίας γύρω από την πλειοψηφία των πολιτών που δέχονται πολλά ύπουλα χτυπήματα από μια κυβέρνηση παθιασμένα στρατευμένη στην λεηλασία των περιουσιών και των δικαιωμάτων τους εκ μέρους της αρπακτικής ολιγαρχίας.